Document ID: 31999D0401

ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Μαΐου 1999
για την τροποποίηση της απόφασης 95/454/ΕΚ για τον καθορισμό των ειδικών όρων εισαγωγής προϊόντων αλιείας και υδατοκαλλιέργειας καταγωγής Δημοκρατίας της Κορέας
[κοινοποιηθείσα υπό τον αριθμό Ε(1999) 1403]
(Κείμενο που παρουσιάζει ενδιαφέρον για τον ΕΟΧ)
(1999/401/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, για τον καθορισμό υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 11,
Εκτιμώντας:
(1) ότι δυνάμει του άρθρου 1 της απόφασης 95/454/ΕΚ της Επιτροπής, της 23ης Οκτωβρίου 1995, για τον καθορισμό των ειδικών όρων εισαγωγής προϊόντων αλιείας και υδατοκαλλιέργειας καταγωγής Δημοκρατίας της Κορέας(3), το "Ministry of Agriculture, Forestry and Fisheries - National Fishery Products Inspection Station (NFPIS)" (Υπουργείο Γεωργίας, Δασοκομίας και Αλιείας - Εθνική Επιθεώρηση Προϊόντων Αλιείας) θα είναι η αρμόδια αρχή στη Δημοκρατία της Κορέας για τον έλεγχο και την πιστοποίηση της συμφωνίας των προϊόντων αλιείας και υδατοκαλλιέργειας προς τις απαιτήσεις της οδηγίας 91/493/ΕΚ·
(2) ότι στη συνέχεια του ανασχηματισμού της κυβέρνησης της Κορέας η αρμόδια αρχή για τα υγειονομικά πιστοποιητικά όσον αφορά τα προϊόντα αλιείας (NFPIS) δεν είναι πλέον το Υπουργείο Γεωργίας και Δασοκομίας, αλλά το Υπουργείο Θαλάσσης και Αλιείας, και η νέα αυτή αρχή είναι σε θέση να ελέγχει αποτελεσματικά την εφαρμογή των ισχυόντων νόμων· ότι προς το σκοπό αυτό είναι αναγκαίο να τροποποιηθεί η ονομασία της αρμόδιας αρχής που περιέχεται στην απόφαση 95/454/ΕΚ·
(3) ότι είναι σκόπιμο να εναρμονιστεί το κείμενο της απόφασης 95/454/ΕΚ σύμφωνα με το κείμενο των πλέον πρόσφατων αποφάσεων της Επιτροπής για τον καθορισμό των ειδικών όρων εισαγωγής προϊόντων αλιείας και υδατοκαλλιέργειας καταγωγής τρίτων χωρών·
(4) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 95/454/ΕΚ τροποποιείται ως εξής:
1. Το άρθρο 1 αντικαθίσταται από το ακόλουθο κείμενο: "Άρθρο 1
Το 'Ministry of Maritime Affairs and Fisheries - National Fishery Products Inspection Station (NFPIS)' είναι η αρμόδια αρχή της Δημοκρατίας της Κορέας η οποία επαληθεύει και πιστοποιεί ότι τα προϊόντα αλιείας και υδατοκαλλιέργειας ανταποκρίνεται στις απαιτήσεις της οδηγίας 91/493/ΕΟΚ."
2. Το άρθρο 2 αντικαθίσταται από το ακόλουθο κείμενο: "Άρθρο 2
Τα προϊόντα αλιείας και υδατοκαλλιέργειας καταγωγής Δημοκρατίας της Κορέας πρέπει να πληρούν τους ακόλουθους όρους:
1. Κάθε αποστολή πρέπει να συνοδεύεται από αριθμημένο πρωτότυπο υγειονομικό πιστοποιητικό, δεόντως συμπληρωμένο, υπογραμμένο και με ημερομηνία, αποτελούμενο από ένα φύλλο, υπόδειγμα του οποίου εμφαίνεται στο παράρτημα Α.
2. Τα προϊόντα πρέπει να προέρχονται από εγκεκριμένες εγκαταστάσεις, πλοία-εργοστάσια, ψυκτικές αποθήκες ή νηολογημένα πλοία-ψυγεία που εμφαίνονται στον κατάλογο του παραρτήματος Β.
3. Όλες οι συσκευασίες, εκτός από την περίπτωση των χύμα κατεψυγμένων αλιευτικών προϊόντων που προορίζονται για την παραγωγή κονσερβών, πρέπει να φέρουν με ανεξίτηλα γράμματα τους όρους 'ΔΗΜΟΚΡΑΤΙΑ ΤΗΣ ΚΟΡΕΑΣ' και τον αριθμό εγκρίσεως της εγκαταστάσεως προέλευσης του πλοίου-εργοστασίου, της ψυκτικής αποθήκης ή του πλοίου-ψυγείου προέλευσης."
3. Το παράρτημα Α αντικαθίσταται από το παρόν παράρτημα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 31 Μαΐου 1999.

Labels: 0
3
18
6